Kje je najboljše mesto za iskanje življenja izven Osončja?
Astronomi so s pomočjo teleskopov na observatorijih ESO v Čilu
odkrili tri planete okoli temne pritlikave zvezde, ki je od Zemlje oddaljena le 40 svetlobnih let.
Ti svetovi imajo velikosti in temperature podobne tistim na Veneri in Zemlji.
Verjetno so doslej najboljše tarče v lovu za življenje drugje v vesolju.
To je ESOcast!
Vrhunska znanost in življenje v zakulisju ESO, Evropskega južnega observatorija.
Novi teleskopi in bolj izpopolnjeni instrumenti
so astronomom dovolili odkritje in študij velikega števila planetov okoli drugih zvezd —
ki jih imenujemo eksoplaneti.
Znanstveniki sedaj iščejo planete, kjer bi v bližnji prihodnosti lahko zaznali življenje -
če res obstaja.
Astronomi upajo, da bodo v atmosferah teh planetov našli značilne odtise
molekul, ki bi lahko kazale na prisotnost življenja.
Vendar obstajajo v naši Galaksiji milijarde zvezd,
kako bodo lahko našli ravno te planete, ki jih iščejo?
Vrsta drobnih bledih rdečih zvezd, ki jih imenujemo ultrahladne pritlikavke, je dober kraj za iskanje.
Te so edine, kjer bi bilo mogoče odkriti življenje na eksoplanetu Zemljine velikosti s pomočjo današnje tehnologije.
Svetloba veliko svetlejših zvezd — kot je na primer Sonce —
bi bila moteča za ključne meritve atmosfer planetov kandidatov.
Mednarodna skupina astronomov je uporabila belgijski teleskop TRAPPIST,
da bi spremljala svetlost ultrahladne pritlikavke v ozvezdju Vodnarja,
ki je bila poimenovana TRAPPIST-1.
Ugotovili so, da se ji je sij nekoliko zmanjšal v rednih časovnih presledkih,
kar kaže, da so trije planeti prečkali zveznico med zvezdo in Zemljo —
čemur pravimo prehod.
Zvezda gostiteljica TRAPPIST-1 je veliko hladnejša in bolj rdeča kot Sonce ter komajda večja od Jupitra.
Zvezde kot je ta so zelo pogoste v Rimski cesti in imajo zelo dolgo življenjsko dobo.
To je prvič, da so našli planete okoli ene izmed njih.
Prehodi kot je ta zagotavljajo presenetljivo količino informacij o tem planetu.
Ekipa je bila sposobna povedati, da so trije planeti v velikosti zelo podobni Zemlji
in da krožijo zelo blizu svoje šibke matične zvezde.
Res zanimiv pa je rezultat, da naj bi vsi trije planeti imeli območja primerna za življenje na njihovem površju.
Ta raziskava je pokazala prve Zemlji podobne planete, ki so primerni za detekcijo biološke aktivnosti.
Naslednji korak je izvesti bolj podrobna opazovanja
z uporabo teleskopov naslednje generacije, kot so ESOjev Evropski Ekstremno velik teleskop
in vesoljski teleskop James Webb, ki naj bi poletel leta 2018.
To bo omogočilo astronomom proučevanje atmosfer planetov, kot je ta,
in iskanje molekul, kot so ozon, metan in voda, ki so povezane z biološko aktivnostjo.
Ultrahladne pritlikave zvezde so pogoste — predstavljajo približno 15% vseh zvezd v bližini Sonca.
To odkritje odpira torej novo smer za lov na planete,
smer, ki nas vodi korak bližje cilju, da bi našli dokaz o obstoju neke vrste življenja na oddaljenih svetovih.
Prepis ESO; prevod Dunja Fabjan (ekipa Portal v vesolje).